คาดเงินบาทสัปดาห์หน้าอยู่ที่30.30-30.70
ศูนย์วิจัยกสิกรไทยคาดสัปดาห์หน้ากรอบค่าเงินบาท 30.30-30.70 แนะจับตาตัวเลขเศรษฐกิจสหรัฐ
8 มิ.ย. 2556

ศูนย์วิจัยกสิกรไทยคาดสัปดาห์หน้ากรอบค่าเงินบาท 30.30-30.70 แนะจับตาตัวเลขเศรษฐกิจสหรัฐ
บริษัทศูนย์วิจัยกสิกรไทย สรุปภาวะตลาดเงินรอบสัปดาห์ที่ผ่านมา (3-7มิ.ย.)เงินบาทแตะระดับอ่อนค่าสุดในรอบ 5 เดือน ท่ามกลางแรงซื้อเงินดอลลาร์ฯ ซึ่งสอดคล้องกับสถานะขายสุทธิอย่างหนักในตลาดหุ้นไทย (และแรงขายต่อเนื่องบางส่วนในตลาดพันธบัตร) ของนักลงทุนต่างชาติ 
นอกจากนี้ ความกังวลเกี่ยวกับมาตรการดูแลความสมดุลของการไหลเข้าออกของเงินทุนระหว่างประเทศ ก็เป็นปัจจัยลบของเงินบาทด้วยเช่นกัน อย่างไรก็ดี เงินบาทฟื้นตัวขึ้นเล็กน้อยในช่วงปลายสัปดาห์ เนื่องจากมีแรงขายเงินดอลลาร์ฯ จากนักลงทุนบางส่วน ก่อนการประกาศตัวเลขการจ้างงานนอกภาคเกษตรของสหรัฐฯ
วันศุกร์ที่ 7 มิ.ย. เงินบาทแตะระดับอ่อนค่าสุดในรอบ 5 เดือนที่ 30.66 ก่อนจะกลับมาปิดตลาดที่ระดับ 30.62 เทียบกับระดับ 30.25 บาทต่อดอลลาร์ฯ ในวันศุกร์ก่อนหน้า (31 พ.ค.)
สำหรับแนวโน้มสัปดาห์ถัดไป (10-14 มิ.ย.) เงินบาทอาจเคลื่อนไหวในกรอบ 30.30-30.70 บาทต่อดอลลาร์ฯ โดยคงต้องจับตาการตอบรับของตลาดต่อตัวเลขตลาดแรงงานของสหรัฐฯ รวมถึงสัญญาณการเคลื่อนย้ายเงินทุนของนักลงทุนต่างชาติ ขณะที่ ต้องติดตามตัวเลขเศรษฐกิจสหรัฐฯ ที่สำคัญ ได้แก่ ดัชนีความเชื่อมั่นผู้บริโภค (เบื้องต้น) เดือนมิ.ย. ยอดค้าปลีก ข้อมูลการผลิตภาคอุตสาหกรรม ดัชนีราคาผู้ผลิต งบประมาณของรัฐบาลกลางเดือนพ.ค. สต็อกสินค้าคงคลังภาคธุรกิจและภาคค้าส่งเดือนเม.ย. ข้อมูลดุลบัญชีเดินสะพัดประจำไตรมาส 1/2556 และจำนวนผู้ขอรับสวัสดิการว่างงานรายสัปดาห์ 
นอกจากนี้ ตลาดอาจจับตาข้อมูลเศรษฐกิจจีนเดือนพ.ค. และผลการประชุมนโยบายการเงินของธนาคารกลางญี่ปุ่น (10-11 มิ.ย.)